CELEX: C2004/118/109
Language: el
Date: 2004-04-30 00:00:00
Title: Υπόθεση T-130/04: Προσφυγή του Gerhard Frauerwieser κατά της Επιτροπής των Ευρωπαϊκών Κοινοτήτων, που ασκήθηκε την 1η Απριλίου 2004

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/50
            
         Προσφυγή του Gerhard Frauerwieser κατά της Επιτροπής των Ευρωπαϊκών Κοινοτήτων, που ασκήθηκε την 1η Απριλίου 2004
   (Υπόθεση T-130/04)
   (2004/C 118/109)
   Γλώσσα διαδικασίας: η γαλλική
   Ο Gerhard Frauerwieser, κάτοικος Βρυξελλών, εκπροσωπούμενος από τους Gilles Bounéou και Frédéric Frabetti, δικηγόρους, με τόπο επιδόσεων στο Λουξεμβούργο, άσκησε την 1η Απριλίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να υποχρεώσει την Επιτροπή να συμπληρώσει τον ατομικό του φάκελο, καταρτίζοντας την έκθεση για το πέρας της περιόδου δοκιμασίας καθώς και τις εκθέσεις βαθμολογίας από τον διορισμό του στην Επιτροπή, την 1.11.1996, ιδίως δε καταρτίζοντας τις εκθέσεις βαθμολογίας για τις περιόδους 1997-1999 και 1999-2001,
            
         
               —
            
            
               να ακυρώσει τις αξιολογήσεις κατά το έτος 2001-2002 όσον αφορά τον προσφεύγοντα,
            
         
               —
            
            
               επικουρικώς, να ακυρώσει την έκθεση εξελίξεως της σταδιοδρομίας του (REC/CDR) για την περίοδο 1.7.2001-31.12.2002,
            
         
               —
            
            
               να αποφανθεί επί των δικαστικών εξόδων και να καταδικάσει την Επιτροπή στην καταβολή τους.
            
         Ισχυρισμοί και κύρια επιχειρήματα:
   Ο προσφεύγων ζητεί την ακύρωση των αξιολογήσεων για το έτος 2001-2002 κατά το μέρος που τον αφορά και στρέφεται κατά της αρνήσεως της ΑΔΑ (αρμόδιας για τους διορισμούς αρχής) να δεχθεί το αίτημά του να συμπληρωθεί ο ατομικός του φάκελος καταρτίζοντας, αφενός, την έκθεση για το πέρας της περιόδου δοκιμασίας και, αφετέρου, τις ελλείπουσες εκθέσεις βαθμολογίας. Επικουρικώς, ζητεί επίσης την ακύρωση της εκθέσεως εξελίξεως της σταδιοδρομίας του για την περίοδο από 1ης Ιουλίου 2001 έως 31 Δεκεμβρίου 2002.
   Προς στήριξη των ισχυρισμών του προβάλλει τα εξής:
   
               —
            
            
               παράβαση των άρθρων 26 και 43 του ΚΥΚ, καθώς και των γενικών εκτελεστικών διατάξεών του,
            
         
               —
            
            
               παράβαση του οδηγού αξιολογήσεως και του ειδικού οδηγού για την αξιολόγηση του προσωπικού κατά το έτος 2001-2002,
            
         
               —
            
            
               παραβίαση της αρχής της απαγορεύσεως των διακρίσεων,
            
         
               —
            
            
               παραβίαση της αρχής της προστασίας της δικαιολογημένης εμπιστοσύνης και παράβαση του κανόνα «patere legem quam ipse fecisti»,
            
         
               —
            
            
               παράβαση του καθήκοντος αρωγής.